Nêrens in die Woord word dit vir ons uiteengesit dat ons bloedlynvloeke moet sny om in oorwinning te leef nie, maar op soveel plekke word ons vermaan om ons lewens en ons sondes vierkantig in die oë te kyk en dit te laat staan. Dit is om te sterf aan die self, maar ons kan dit nie alleen en op ons eie doen nie. Ons het die Lig van die Woord nodig om aan ons te openbaar waar ons onheilighede en tekortkominge lê. Hierdie is nie ’n geveg met Satan nie, dit is ’n geveg met jouself! Jy moet jouself vasvat en jy moet beheer kry oor jou eie lewe en sonde.